b'\n_START_ARTICLE_\nMala Pasica\n_START_SECTION_\nGeologija in geografija\n_START_PARAGRAPH_\nJama le\xc5\xbei ju\xc5\xbeno od Ljubljanskega barja na rakitni\xc5\xa1ko-krimski planoti z vhodom na ju\xc5\xbenem robu vasi Gornji Ig, na nadmorski vi\xc5\xa1ini 695 m n. m. V neposredni bli\xc5\xbeini je jama Velika Pasica, ki je v preteklosti tvorila del istega jamskega sistema, zdaj pa sta jami lo\xc4\x8deni zaradi udora stropa med njima. Tako se vhod nahaja le 10 m od skrajne to\xc4\x8dke Velike Pasice, med njima pa je vrta\xc4\x8da. Hidrolo\xc5\xa1ko sta povezani, ve\xc4\x8dinoma pa se vanju steka voda le s povr\xc5\xa1ja v neposredni bli\xc5\xbeini._NEWLINE_Rovi se od vhoda nadaljujejo pribli\xc5\xbeno vodoravno nekaj deset metrov proti zahodu in se slepo zaklju\xc4\x8dijo. Kapniki v njih so skromno razviti, precej so jih po\xc5\xa1kodovali tudi obiskovalci. Jama je sicer suha, voda, ki prenika izpod stropa, tvori le posami\xc4\x8dne manj\xc5\xa1e lu\xc5\xbee.'